b'\n_START_ARTICLE_\nIon C. Vissarion\n_START_SECTION_\nBiografie\n_START_PARAGRAPH_\nTat\xc4\x83l s\xc4\x83u, Constantin Vissarion, era grec de origine \xc8\x99i se ocupa cu negustoria, iar mama, Ilinca, era originar\xc4\x83 din satul Coste\xc8\x99ti. Mama sa, Ilinca Buzescu, era urma\xc8\x99\xc4\x83 a unuia dintre cei trei c\xc4\x83pitani (Radu, Preda \xc8\x99i Stroe Buzescu, cunoscu\xc8\x9bi \xc3\xaen istorie drept fra\xc8\x9bii Buze\xc8\x99ti) ai o\xc8\x99tii lui Mihai Viteazu \xc3\xaen luptele de ap\xc4\x83rare \xc3\xaempotriva otomanilor. Str\xc4\x83mo\xc8\x99ul acesta al Ilinc\xc4\x83i a fost Radu Buzescu. _NEWLINE_La v\xc3\xa2rsta de patru ani, Iancu Vissarion \xc8\x99i-a pierdut mama, iar tat\xc4\x83l s\xc4\x83u s-a rec\xc4\x83s\xc4\x83torit \xc8\x99i a mai avut nou\xc4\x83 copii. Se presupune c\xc4\x83 I. C. Vissarion a ales s\xc4\x83-\xc8\x99i scrie numele cu doi \xe2\x80\x9es\xe2\x80\x9d pentru a-l deosebi de cel al fra\xc8\x9bilor s\xc4\x83i vitregi._NEWLINE_A fost un aprig sus\xc8\x9bin\xc4\x83tor al lumii satului, \xe2\x80\x9escriitor-\xc8\x9b\xc4\x83ran\xe2\x80\x9d, cum s-a autocaracterizat. Dup\xc4\x83 R\xc4\x83scoala \xc8\x9a\xc4\x83r\xc4\x83neasc\xc4\x83 din 1907, t\xc3\xa2n\xc4\x83rul I. C. Vissarion a fost arestat sub \xc3\xaenvinuirea de a se fi aflat \xc3\xaen fruntea a c\xc3\xa2torva mii de r\xc4\x83scula\xc8\x9bi care mergeau dinspre satul Coste\xc8\x99tii din Vale spre Titu. Ca participant la R\xc4\x83scoala \xc8\x9a\xc4\x83r\xc4\x83neasc\xc4\x83 din 1907, a evocat cu dramatism \xc3\xaen\xc4\x83bu\xc8\x99irea s\xc3\xa2ngeroas\xc4\x83 a mi\xc8\x99c\xc4\x83rilor \xc8\x9b\xc4\x83r\xc4\x83ne\xc8\x99ti \xc3\xaen romanul R\xc4\x83scula\xc8\x9bii (1910) \xc8\x99i \xc3\xaen drama social\xc4\x83 Lupii (1914)._NEWLINE_Vissarion a transfigurat \xc8\x99i a pus \xc3\xaen opera sa aproape tot ce s-a \xc3\xaent\xc3\xa2mplat \xc3\xaen satul Coste\xc8\x99tii din Vale \xc3\xaen ultimul deceniu al secolului al XIX-lea \xc8\x99i prima jum\xc4\x83tate a secolului XX \xc8\x99i a inventariat cu talent, \xc3\xaen opera sa, aproape toat\xc4\x83 bog\xc4\x83\xc8\x9bia de vocabule, ziceri \xc8\x99i porecle suculente \xc8\x99i f\xc4\x83r\xc4\x83 de asem\xc4\x83nare ale oamenilor locului._NEWLINE_A fost un autodidact care, prin eforturi proprii \xc8\x99i sf\xc4\x83tuit de scriitori cunoscu\xc8\x9bi ai vremii, s-a dedicat scrierii unor \xc3\xaent\xc3\xa2mpl\xc4\x83ri din via\xc8\x9ba satului. \xc8\x98i-a extins studiul \xc8\x99i spre domenii noi precum matematica, fizica, chimia, aeronautica, c\xc4\x83ut\xc3\xa2nd chiar noi surse de energie, scop \xc3\xaen care a corespondat \xc8\x99i cu Thomas Alva Edison._NEWLINE_Gra\xc8\x9bie lui Vissarion, \xc3\xaentre cele dou\xc4\x83 r\xc4\x83zboaie mondiale la Coste\xc8\x99tii din Vale au fost organizate \xc3\xaent\xc3\xa2lniri \xc8\x99i conferin\xc8\x9be pe teme diverse, a celor mai importan\xc8\x9bi scriitori \xc8\x99i oameni politici ai vremii, de la Ion Gheorghe Duca, Liviu Rebreanu \xc8\x99i doctorul Constantin I. Istrati, p\xc3\xa2n\xc4\x83 la Alexandru Vlahu\xc8\x9b\xc4\x83, N. D. Cocea, Mihail Sadoveanu, Ion Mihalache, Barbu \xc8\x98tef\xc4\x83nescu Delavrancea, Ion Cior\xc4\x83nescu, Gala Galaction \xc8\x99i Tudor Arghezi.\n_START_SECTION_\nCasa memorial\xc4\x83\n_START_PARAGRAPH_\nCasa Memorial\xc4\x83 I. C. Vissarion se afl\xc4\x83 \xc3\xaen casa care a apar\xc8\x9binut scriitorului din satul de ba\xc8\x99tin\xc4\x83, situat\xc4\x83 pe o uli\xc8\x9b\xc4\x83 care acum \xc3\xaei poart\xc4\x83 numele. \xc3\x8en cas\xc4\x83 sunt reconstituite camera de lucru a scriitorului, cu mobilierul modest \xc8\x99i o bibliotec\xc4\x83 \xc3\xaen care se afl\xc4\x83, al\xc4\x83turi de manuscrise \xc8\x99i coresponden\xc8\x9b\xc4\x83, aproape toate volumele ap\xc4\x83rute sub semn\xc4\x83tura sa. A fost declarat\xc4\x83 monument istoric sub cod LMI DB-IV-m-B-17810 \xc8\x99i denumirea Casa scriitorului I.C. Vissarion._NEWLINE_Morm\xc3\xa2ntul s\xc4\x83u, aflat \xc3\xaen cimitirul satului Coste\xc8\x99tii din Vale, a fost \xc8\x99i el declarat monument istoric sub cod LMI DB-IV-m-B-17811 \xc8\x99i denumirea Morm\xc3\xa2ntul scriitorului I.C. Vissarion 1955.\n_START_SECTION_\nIn memoriam\n_START_PARAGRAPH_\nLa Muzeul Scriitorilor T\xc3\xa2rgovi\xc8\x99teni se afl\xc4\x83 portretul \xc3\xaen ulei a lui I. C. Vissarion, realizat de Vasile Blendea.'